魯公堂
作者：韓元吉
朝代：宋

paragraphs: 魯公之節非一死，其誰碑之子曾子。
魯公之德人未知，其誰堂之張紫微。
繼公作郡五百載，登堂思公宛如在。
江南遺墨處處傳，魯公去作麻姑仙。
一杯相與借風月，但見雲碧開池蓮。
紫微聲名今第一，歸上鸞臺應不日。
笑談千里無兵戎，臨川草木生春風。
他年道傍兒女說，不思魯公思張公。